終於肯返谷草 何澤堯「知」點做！
2024年05月06日 13:24
東網電視
更多新聞短片
「陸知」與何澤堯一向非常合拍。
經歷一個小低潮後，黎昭昇尋日終於憑「超力量」喺新馬賽補中，結束連續12戰不勝嘅頭馬荒，但比較可惜係同日其餘熱門「火神神樂」、「勇霸龍」都係贏唔到，未能為馬房增添進帳。而喺今個禮拜三谷戰，黎廐繼續強陣出擊，派出6駒上陣，當中不乏擅跑谷草之輩，尤其第8場四班谷草1650米嘅「陸知」，更加值得重視。
其實上季加盟黎昭昇馬房後，「陸知」表現出色取得4場頭馬，絕對係馬房代表作，但由於加咗唔少分，今季亦着手部署減分，但於2月尾再輸咗場三班谷草1650米後，黎昭昇卻讓此駒連續3場轉跑田草，近兩仗落到四班都只係跑1400米，結果取得1亞1殿。
既然喺田草搏失，黎昭昇今次終於肯畀「陸知」回師上季贏咗3W嘅谷草一哩，亦繼續用番贏馬功臣何澤堯，而此駒嘅能力，在四班有一定優勢，今次檔位唔太差，睇吓能否順利補中？